Keskerakonna, SDE ja IRL-i valitsus sõidab piltlikult öeldes juba aasta otsa suverehvidega jäärajal, vähemalt mis puudutab alkoholiaktsiisi poliitikat – kui hästi läheb, veab välja, kui mitte, on kraavisõit kindel ja lõpeb kõva pauguga. Kusjuures senised eeldused osutavad kraavisõidule.

Kui rahandusminister Toomas Tõniste (IRL) ütles hiljuti, et kaalub, kas oleks võimalik teha ettepanekut järgmiseks aastaks planeeritud aktsiisi tõstmistest loobuda, võis jääda mulje, et IRL püüab lihtsalt end oma valijatele parempoolse erakonnana näidata. Tegelikkus on palju tõsisem. Osa arvutusi näitab, et kui valitsus praegust aktsiisipoliitikat jätkab, on 2018. aasta lõpuks vaja leida katet mitmekümnele miljonile eurole. Mõned hinnangud ulatuvad laekumata käibemaksu arvestades isegi 80 miljoni euroni.

Aktsiiside tõstmise plaanil on olnud Eesti ajaloos ennenägemata jõuline tempo. Kuna sellist asja varem pole tehtud, on rahandusministeeriumi spetsialistide prognoosid osutunud liiga optimistlikeks.

Õlle hind on märkimisväärselt kerkinud. Foto: Raido Vint

Üleeile ütles rahandusministeeriumi fiskaalpoliitika osakonna juhataja Sven Kirsipuu Vikerraadio saates „Reporteritund” midagi üsna ootamatut: aktsiisilaekumisi ei saavatki täpselt prognoosida. „Meie sõnum ka valitsusele ja avalikkusele on see, et nii suurte aktsiisitõusude valguses on prognooside usalduspiirid väga laiad ehk tegelikult ajalooliselt selliseid aktsiisitõuse olnud ei ole. Me väga täpselt ei tea, mis tasemeni piirikaubandus jõuab, väga raske on sellises olukorras täpselt prognoosida,” sõnas ta.

Kindlust pole

See ametniku kohta tavatu otsekohesus annab märku asjaolust, et pea võimatu ülesande ette panduna ei saa prognoosijad anda kindlust, et valitsuse lootused täituvad.

Novembris panid valitsejad koalitsioonilepingusse kirja, et õlle, siidri ja veini aktsiisi lisatõstmine toob tänavu eelarvesse 25 ja järgmisel aastal 58 miljonit eurot lisatulu, 2019. ja 2020. aastal veelgi rohkem. Alkoholitootjad pidasid juba siis seda arvutust liiga optimistlikuks ja sügisel selgus, et neil oli õigus. Rahandusministeerium korrigeeris arve allapoole.